Potent Cupra Born VZ med 326 heste i stalden

Cupra gør klar til at tage kampen op mod MG4 XPower. Til efteråret kører nemlig den potente Cupra Born VZ på gaden. En bil med en 326 hestes motor og et moment på hele 545 Nm. Det giver en acceleration fra 0-100 km/t på 5,7 sekunder.

Det er knapt 40 procent flere heste end i den nuværende topmodel, Cupra Born Pasion, der “kun” har 231 heste ombord.

Cupra har også finjusteret chassiset med løftet om dynamik for at matche den nye ydeevne. Et nyt DCC Sport-chassis, mere responsivt styretøj kombineret med “raffineret bremsefølelse og en mere robust bagbremse” skulle bidrage til den dynamiske præstation.

Cupra Born VZ har også et større batteri på 79 kWh, som skal levere op til 570 kilometer i rækkevidde. En smule mere end den nuværende topmodel (548 WLTP-kilometer). Hurtig opladning er mulig med op til 170 kW, og opladning fra 10 til 80 procent bør ske på 30 minutter. AC-opladning har en effekt på 11 kW.

Med lanceringen af ​​Born VZ får modellen også en ny og større 12,9 tommer touch-skærm, hvor touch-funktionen kombineres med oplyste skydere til at justere kabineklimaet og volumen.

Standard er også såkaldte CUP Bucket-sæder, der er eksklusive til VZ-serien. De skal give en ergonomisk og sporty siddestilling. Modellen får et nyt lydsystem med 10 højttalere udviklet i samarbejde med Sennheiser. Et højeffektivt 425-watt Sennheisers AMBEO Concerto-system lover en fordybende lydoplevelse.

Et kig indenfor …

Går i kødet på MG4 XPower

Med Born VZ ser det ud til at Cupra går direkte i kødet på kineseren MG4 XPower, der er en bil i samme størrelse og klasse. De to biler er begge muskuløse udgaver af deres ophav. Cupra Born VZ har dog en væsentlig længere rækkevidde (570 kontra 385 kilometer) end MG4 XPower. Den har også hurtigere ladeeffekt. Til gengæld har Power stadig flere heste.

| Cupra Born VZ | MG4 XPower
Rækkevidde (WLTP) | 570 km | 385 km
Motor | 245 kW / 326 hk | 340 kW / 435 hk
Drejningsmoment | 545 Nm | 600 Nm
Batteri | 77 kWh | 64 kWh
Ladeeffekt (AC/DC) | 11 kW / 170 kW | 11 kW / 140 kW
Pris | Ikke kendt | 299.999 kr.

Cupra Born VZ vil blive lanceret i tredje kvartal af 2024. Prisen er endnu ikke offentliggjort, men den nuværende topmodel står til 309.90 kroner og VZ bliver med garanti dyrere end det.

Læs også: Så meget elbil får du for 300.000 kroner.

Potent Cupra Born VZ med 326 heste i stalden