Her er årets bedste brugtbilskøb

Cupra Born kan nu føje endnu en hæder til listen. Den kompakte elbil er netop blevet kåret som Årets Brugtbil 2025 – foran konkurrenter som Polestar 2, VW ID.4, BMW iX3 og Audi Q4 e-tron.

Kåringen, der i år har 20-års jubilæum, foretages af en jury bestående af motorjournalister og brancheeksperter fra blandt andet FDM, Applus Bilsyn og DBFU. Juryen lægger vægt på totaløkonomi, driftsikkerhed og værdi for pengene – og netop her formår Cupra Born at ramme balancen, hævdes det.

Ifølge dommerpanelet er Born ikke blot en veldesignet elbil, men også en model, der klarer sig stærkt i brugtmarkedets hårde virkelighed. Kombinationen af lavt værditab, god garanti og teknologisk fællesskab med populære VW- og Skoda-modeller var blandt de afgørende faktorer.

– CUPRA Born er mit førstevalg, da den kan fås med fem års garanti. Designet er smart, og bilen kan repareres i højvoltbatteriet, da den deler platform og dele med de andre MEB-modeller. Det forventes at gøre reparationer billigere og give en mere tryg ejeroplevelse, siger jurymedlem Yasser Abaiji, teknisk konsulent hos FDM.

Et solidt brugtbilvalg

Cupra Born blev lanceret i Danmark i 2021 og har siden fået solidt fodfæste. I dag kører der over 7.000 eksemplarer på de danske veje, og alene sidste år blev der indregistreret cirka 1.400 nye. Ifølge Bilbasen ligger brugeranmeldelserne på 4,7 ud af 5 stjerner – et af de højeste gennemsnit blandt elbiler.

Juryens pointfordeling viser en klar favorit: Born opnåede 190 point, mens nærmeste konkurrent, Polestar 2, fik 140. VW ID.4 kom ind som nummer tre med 120 point.

Økonomisk attraktiv

En analyse af totaløkonomien (TCO) fra Bilbasen viser, at det i gennemsnit koster cirka 2,11 kroner pr. kilometer at eje og køre i en Cupra Born – hvilket gør den økonomisk konkurrencedygtig, især i en tid hvor priserne på brugte elbiler generelt er faldet.

Bilen bygger desuden på den gennemprøvede MEB-platform, som også anvendes i blandt andet VW ID.3, ID.4 og Skoda Enyaq. Det betyder lettere adgang til reservedele og lavere vedligeholdelsesomkostninger, hvilket også tæller positivt i brugtbilssammenhæng.

Resultatet af Årets Brugtbil 2025:

Cupra Born – 190 point

Polestar 2 – 140 point

VW ID.4 – 120 point

BMW iX3 – 50 point

Audi Q4 e-tron – 40 point

Fakta: Sådan kåres Årets Brugtbil

Kåringen foretages af en jury med eksperter fra FDM, DBFU og Applus Bilsyn. Først nomineres fem biler ud fra de 100 mest solgte brugtbilmodeller det seneste år. Derefter afgives point i en hemmelig afstemning, hvor hver jurymedlem uddeler 15 point til sin favorit, 10 point til nummer to og 5 point til tredjepladsen.

Kriterierne er totaløkonomi, driftsikkerhed og værdi for pengene – med andre ord: Alt det, en gennemsnitlig bilejer bør overveje, når brugtbilkøbet skal gøres. Og i år var det altså Cupra Born, der ramte plet.

Her er årets bedste brugtbilskøb