Ny Cupra Born er billigere – og kører længere

Cupra Born er på vej i en opdateret udgave, og her er der faktisk tale om en sjælden kombination i bilverdenen: Mere rækkevidde, bedre kabine, mere brugervenlig betjening – og en lavere pris.

Den nye Born starter fra 249.990 kroner, hvilket er 10.000 kroner mindre end før. Det gør den ikke bare mere interessant for dem, der allerede har haft et godt øje til modellen. Det gør den også til en langt skarpere udfordrer i et felt, hvor konkurrencen mellem de mellemstore elbiler bliver stadig hårdere.

Cupra retter op på en af de største irritationer

En af de mest mærkbare ændringer i den opdaterede Cupra Born handler ikke om fart eller design, men om noget så jordnært som knapper.

Ligesom Volkswagen har Cupra nemlig droppet de omdiskuterede touchknapper på rattet og erstattet dem med fysiske tryk- og rulleknapper. Det er en klar forbedring i daglig brug, hvor føreren ikke skal famle sig frem på glatte felter under kørslen. Også betjeningen af elruderne er blevet mere ligetil, så hver rude nu får sin egen kontakt.

Her ses VZ-udgaven af Cupra Born.

Basismodellen får et nyt 58 kWh-batteri, som løfter rækkevidden fra 423 til 481 kilometer. Det er en mærkbar forbedring, især når bilen samtidig bliver billigere.

Batteriet bruger LFP-kemi, altså litium-jern-fosfat. Det har den praktiske fordel, at batteriet i højere grad kan lades til 100 procent i det daglige uden bekymring for ekstra slid. For mange ejere kan det give mere reel brugsværdi i hverdagen end et flot laboratorital alene.

Vil man længere op, kommer Born også med et større batteri, hvor rækkevidden sniger sig op over 600 kilometer. Cupra Born Endurance med 170 kW, svarende til 231 hk, står til 299.990 kroner. Topmodellen VZ med 240 kW, eller 326 hk, begynder ved 349.990 kroner.

Kabinen er blevet løftet

Slut med touch-knapper. Endelig.

Cupra har ikke nøjedes med at justere på batteri og betjening. Kabinen er også opgraderet med større skærme, forbedrede materialer og nyt infotainmentsystem baseret på Android. Der kommer desuden nye funktioner som digital bilnøgle på mobilen og mulighed for at hente strøm ud af bilens batteri via Vehicle-to-Load, V2L. Det åbner for opladning af for eksempel elcykler, mindre apparater eller andet udstyr, når bilen holder stille.

Cupra Born får også mulighed for trækkrog. Det er dog kun halvt så godt, som det lyder. Krogen er nemlig kun godkendt til cykelholder og ikke til trailer eller anden anhænger. Det er en udfordring for både Born og søsterbilen Volkswagen ID.3 Neo.

Cupra Born kan bestilles allerede nu, mens de første danske biler ventes at lande midt på sommeren.

Se alt om Cupra Born – og sammenlign varianter – i vores nye sektion Elbilguiden.

Ny Cupra Born er billigere – og kører længere