Ny skarp pris på Cupra Born

Priskrigen på elbiler forsætter ufortrødent. Senest har Seat set sig nødsaget til at sænke prisen på den frække Cupra Born. Endda ret markant. Den billigste variant fås nu for 269.990 kroner. Det er knapt 51.000 kroner billigere end forleden dag.

Til den pris får man en elbil med en rækkevidde på 423 WLTP-kilometer, 204 heste i stalden og en ladeeffekt på op til 120 kW DC.

Endnu bedre bliver det, hvis man vælger Cupra Born Emocion-udstyrsmodellen. Den har samme tekniske specifikationer, men for 10.000 kroner ekstra får man en ordentligt bunke udstyr med i posen. Heriblandt varmepumpe, adaptiv fartpilot, bakkamera, park assist, tonede ruder i bag og head-up display. Prisen er på 279.990 kroner og det er hele 60.660 kroner billigere end inden prisnedsættelserne.

Variant | Førpris | Ny pris | Difference
Born | 320.970 kr. | 269.990 kr. | -50.980 kr.
Born Emocion | 340.650 kr. | 279.990 kr. | -60.660 kr.
Born Pasion | 350.090 kr. | 309.990 kr. | -40.100 kr.

Den tredje og sidste variant er Cupra Born Pasion. Den har samme standardudstyr som Emocion-udgaven, men har til gengæld større batteri, flere heste og højere ladeeffekt. Den fås nu for 309.990 kroner – en prisnedsættelse på 40.000 kroner. Faktisk er denne udgave nu 10.000 kroner billigere end indstigningsmodellen inden prisnedsættelserne.

Cupra Born | Born | Emocion | Pasion
Rækkevidde (WLTP) | 423 km | 422 km | 548 km
Batteri (brutto/netto) | 58kWh/62kWh | 58kWh/62kWh | 77kWh/82kWh
Motor | 204 hk | 204 hk | 231 hk
Ladeeffekt (AC/DC) | 11 kW / 120 kW | 11 kW / 120 kW | 11 kw / 170 kW
Pris | 269.990 kr. | 279.990 kr. | 309.990 kr.

En ID.3 i sportstøjet

Cupra Born er en direkte søsterbil til Volkswagen ID.3, men har et væsentlig mere sporty udtryk. Bilens direkte konkurrenter i C-klassen er Renault Megane E-Tech (der også er sat ned i pris for nyligt) og netop ID.3. Men også kinesere som eksempelvis MG4.

Læs mere om Cupra Born på den danske hjemmeside.

Klik for større.

Ny skarp pris på Cupra Born